ml ml ml en ml ml ml ml ml en en ml en en en en ml ml ml ml ml ml ml ml ml ml ml ml ml ml ml ml ml en en en cs en cs en fr en ml cs en en cs da da cs en en cs cs en en ml en en
പോരാളികളുടെ മാത്രം ലോകം(കിടപ്പുമുറി). രാത്രിയുടെ അന്ത്യയാമങ്ങള്‍ മുതല്‍ പ്രഭാതം വരെയുള്ള സമയങ്ങളില്‍ എപ്പോഴും പ്രതീക്ഷിക്കാം ഒരു പോരാളിയുടെ കിടപ്പറയിലേക്കുള്ള ആഗമനം. പകല്‍ ഗാഢനിദ്രയിലാവാം. ശല്യപ്പെടുത്തുന്നത്‌ പൊറുക്കാനാവാത്ത കുറ്റം. അല്ലറചില്ലറ തമാശകള്‍, പൊട്ടിച്ചിരികള്‍, പാട്ടുകള്‍ മുതലായവ കേട്ടാല്‍ നെറ്റിച്ചുളിക്കരുത്‌! അതു പോരാളികളുടെ നേരംപോക്കുകളിലൊന്നാവാം. പ്രവേശനവും പാലിക്കേണ്ട നിയമങ്ങളും ചീഫ്‌ കമാന്‍ഡര്‍ വ്യക്തമാക്കും.
പലവഴിയെത്തി മാധ്യമധര്‍മത്തിന്റെ മേഖലയില്‍ ഒരേ സമയം പ്രവേശിച്ച ഒരേ മനസ്സും പല ശരീരവുമുള്ള പച്ചമനുഷ്യരാണു തോറബോറ പോരാളികള്‍. ഓര്‍മകളുടെ മധുരവും കയ്‌പും അനുഭവിക്കുകയും പങ്കുവയ്‌ക്കുകയും ചെയ്‌ത അവരുടെ കിടപ്പുമുറിയുടെ ഓമനപ്പേരായിരുന്നു തോറബോറ. കുറച്ചു മാസങ്ങള്‍ മാത്രമാണ്‌ അവിടെ ഉറങ്ങിയും കഥപറഞ്ഞും ചെലവഴിച്ചതെങ്കിലും ഓര്‍മയില്‍ ചേക്കേറിയ തോറബോറയെന്ന അനുഭവം ഒരിക്കലും മറക്കാനാവുന്നതല്ല. സ്‌നേഹധനരായ ഒരു പറ്റം യുവാക്കളാണു ഈ പോരാളിസംഘത്തിന്റെ മുതല്‍ക്കൂട്ട്‌ (വഴക്കിടലും പിണക്കവുമൊന്നും അതിനെ ബാധിക്കില്ല, ബാധിക്കാറുമില്ല). സംസ്ഥാനത്തിന്റെ വിവിധ ഭാഗങ്ങളില്‍ നിന്നു 2006ല്‍ കോഴിക്കോട്ടെത്തുകയും തേജസ്‌ ഇന്‍സ്‌റ്റിറ്റിയൂട്ട്‌ ഓഫ്‌ ജേണലിസത്തില്‍ ഡിപ്ലോമ കോഴ്‌സ്‌ ചെയ്‌തു പലവഴി പിരിയുകയും ചെയ്‌ത ആ പറ്റത്തിനു ഒന്നിച്ചു കൂടാന്‍ പലപ്പോഴും കഴിഞ്ഞിരുന്നില്ല. ഫോണിലും ചാറ്റിങിലും ഒത്തുകൂടലിനെക്കുറിച്ചു താല്‍പ്പര്യം പ്രകടിപ്പിക്കുകയും ഓര്‍മകള്‍ പങ്കുവയ്‌ക്കുകയും ചെയ്‌തിരുന്നു ആ പാവം പോരാളികള്‍. തിരക്കിനിടയില്‍ രണ്ടുദിവസം അതിനായി മാറ്റിവയ്‌ക്കാന്‍ കഴിയുമായിരുന്നില്ല എന്നതിനേക്കാള്‍ അതിനായി അധികം ശ്രമിച്ചിരുന്നില്ല എന്നതാണു സത്യം.
പക്ഷേ, എല്ലാ തിരക്കുകളും മാറ്റിവച്ച്‌ ഞങ്ങള്‍ പോരാളികള്‍ ഒരു ദിനം ആഘോഷിക്കാന്‍ പോവുന്ന വിവരം ബൂലോഗരെ അറിയിക്കട്ടെ. പടച്ചവന്റെ അനുഗ്രഹമുണ്ടെങ്കില്‍ അടുത്തമാസം എട്ടാം തിയ്യതി വൈകീട്ട്‌ പുതു ഓര്‍മകള്‍ക്കു പാത്രമായിത്തീരാന്‍ ഞങ്ങളൊത്തുകൂടും. സുധീറിന്റെ മിമിക്രിയും നിസാമിന്റെ സംഗീതകച്ചേരിയും എല്ലാരും ഒത്തൊരുമിച്ചുള്ള നാടന്‍പാട്ടുകളും കളിയാക്കലും നിറഞ്ഞ ഒരു രാത്രി. സ്വപ്‌നങ്ങള്‍ക്കു മാറ്റുപകരാന്‍ മണലാരണ്യത്തില്‍ കഷ്ടപ്പെടുന്ന മൊബൈല്‍ ജോക്കിയെന്ന മജീദിനു അന്നു ഞങ്ങളോടൊപ്പം കൂടാന്‍ കഴിയില്ല എന്നുള്ള വേദന ആ വേളയില്‍ മാറ്റിനിര്‍ത്താതെ മറ്റെന്തു ചെയ്യാം....
തോറബോറയിലെ പോസ്‌റ്റുകള്‍ മുഴുവനും പോരാളികളെ സംബന്ധിയായ അബദ്ധങ്ങള്‍ കളിയാക്കലുകളും നിറഞ്ഞതാണല്ലോ, ഒരു പക്ഷേ വരാന്‍ പോവുന്ന സംഗമദിനവും മറ്റൊരു പോസ്‌റ്റിനുള്ള അവസരം സൃഷ്ടിക്കുകയായിരിക്കാം. ജീവിതമെന്ന സ്വപ്‌നം ആവോളം കാണുന്നവരാണ്‌ മറ്റെല്ലാവരെയും പോലെ പോരാളികളും. അതിന്റെ ആദ്യഘട്ടമെന്ന നിലയില്‍ ഒരു കല്യാണം കഴിക്കാനുള്ള ശ്രമത്തിലാണ്‌ റഷീദും നിസ്സാമും. 25 പെണ്ണുകാണല്‍ ചടങ്ങ്‌ എത്രയും പെട്ടെന്നു പൂര്‍ത്തിയാക്കുക എന്ന ഭഗീരഥ ശ്രമത്തിലാണ്‌ റഷീദ്‌. അതിനോട്‌ അടുത്തുവരികയും ചെയ്യുന്നു. പെണ്ണുകാണല്‍ച്ചടങ്ങിനേക്കാള്‍ അവിടെ നിന്നു കിട്ടുന്ന ചായയിലും പലഹാരങ്ങളിലുമാണ്‌ അവന്റെ മനസ്‌ കുടുങ്ങിക്കിടക്കുന്നതെന്നു സഹപോരാളികള്‍ പറയുന്ന തമാശയില്‍ ലേശം കഴമ്പില്ലേ എന്ന സംശയം ഇപ്പോള്‍ എല്ലാവര്‍ക്കും തോന്നിത്തുടങ്ങിയിരിക്കുന്നു. ജീവിതം തമാശ പറയാനുള്ള വിഷയമല്ലെങ്കിലും ചായകുടിയുടെ എണ്ണം കൂടുന്നത്‌ അതിനു കാരണമായിത്തീരുകയാണ്‌. പെണ്ണിനെ ഇഷ്ടപ്പെട്ടില്ല, വീട്ടുകാര്‍ ശരിയല്ല, നമുക്കു ചേരുന്ന പാര്‍ട്ടിയല്ല എന്നൊക്കെയാണ്‌ കാരണം പറയുന്നതെങ്കിലും ചെറുക്കനെ പെണ്ണിനിഷ്ടമാവാഞ്ഞിട്ടു കൂടിയല്ലേ എന്ന അപവാദ പ്രചാരണം ഓഫിസില്‍ പാറിപ്പറന്നു കളിക്കുന്നുണ്ട്‌. ആവോ ആര്‍ക്കറിയാം സത്യാവസ്ഥ.
റഷീദിനു പിന്തുണ പ്രഖ്യാപിച്ച്‌ നിസ്സാമും ഈ മാസമാദ്യം ഒരു പെണ്ണുകാണല്‍ ചടങ്ങു നടത്തി. ചെക്കനും പെണ്ണിനും ക്ഷ പിടിച്ചെങ്കിലും ചെക്കനെ പിടിക്കാഞ്ഞിട്ടോ എന്തോ പെണ്ണുവീട്ടുകാര്‍ അമ്പിനും വില്ലിനും അടുക്കുന്നില്ല. ഇവന്‍മാരുടെ കല്യാണത്തിനു കൂടാമെന്നായിരുന്നു ഇത്രനാളും പോരാളികള്‍ ആശ്വസിച്ചിരുന്നത്‌. ഗണപതിയുടെ കല്യാണം പോലെ അതു നാളെ നാളെ എന്നു നീണ്ടു പോവുന്നതിനിടെയാണു ഒത്തുകൂടലിനു ഒരു തിയ്യതി കുറിക്കപ്പെട്ടിരിക്കുന്നത്‌. തോറബോറ ചീഫ്‌ കമാന്‍ഡറിനു പിന്തുണ പ്രഖ്യാപിച്ച്‌ ബാച്ച്‌ലര്‍ പദവി ഉപേക്ഷിക്കാനൊരുങ്ങുന്ന ഇരുവര്‍ക്കും ഈ വേളയില്‍ ആശംസകള്‍ നേരുന്നു. എത്രയും വേഗം ഒരു പെണ്ണിനെയും പിടക്കോഴിയെയും അവര്‍ക്കു കിട്ടട്ടെ. ഒത്തുകൂടല്‍ വിശേഷങ്ങള്‍ സംഭവിക്കും വരെ പോരാളികള്‍ക്കു വേണ്ടി വിടപറയുന്നു.
Posted by Nishad Shahul Hameed at 3:01 PM
Email ThisBlogThis!Share to TwitterShare to FacebookShare to Pinterest
Labels: ഒത്തുകൂടല്‍, ഓര്‍മ, സൗഹൃദം
Newer Post Older Post Home
Subscribe to: Post Comments (Atom)
റഫീഖ്‌ എം ടി പി. തോറബോറയുടെ ചീഫ്‌ കമാന്‍ഡര്‍, കാസര്‍കോട്‌ തൃക്കരിപ്പൂര്‍ സ്വദേശി, വിവാഹിതന്‍. പ്രായത്തില്‍ സീനിയറായതുകൊണ്ടു തന്നെ തോറബോറയുടെ തലപ്പത്തെത്തി. ഗള്‍ഫ്‌ ജീവിതത്തിന്റെ അനുഭവജ്ഞാനവും പക്വതയും.ആളല്‍പ്പം വെളുമ്പനായതു കൊണ്ടു ഇറാനിയന്‍ എന്നു വിളിക്കും.
നിസാമുദ്ദീന്‍ 5 അടി 3 ഇഞ്ച്. അത്ര ചെറുതല്ലെങ്കിലും വലിയ പോരാളികളുടെ ഇടയില്‍ കരടായേ തോന്നു.(അങ്ങനെയേ അംഗീകരിച്ചിട്ടുള്ളൂ. വലിപ്പത്തില്‍ കുരുടാണെങ്കിലും ശബ്ദത്തിന്റെ ബാസ്സുകൊണ്ട് വലിയൊരു ഡ്രം തന്നെയാണ്. പിന്നെ മനോഹരമായി പാട്ടുപാടും എന്നത് പറയാതിരിക്കാനാവാത്ത സത്യവും. ഇടുക്കി തൂക്കുപാലം പുഷ്പക്കണ്ടമെന്ന ആനാകേറാമല സ്വദേശി. കമാന്‍ഡര്‍ക്കു പിന്തുണ പ്രഖ്യാപിച്ച് ബാച്ചലര്‍ പദവി ഉപേക്ഷിച്ചു.
റാഷിദ്, ഗൂഗിള്‍ ടോക്കിന്റെ ആഗോള ബ്രാന്‍ഡ് അംബാസിഡറായി തിരഞ്ഞെടുക്കപ്പെടാന്‍ നൂറ്റൊന്നുശതമാനം യോഗ്യതയുള്ളയാള്‍. അങ്ങനെ ഉറക്കം തീരെയില്ലാതെ ഒരു നാള്‍ യുദ്ധഭൂമിയില്‍ മൂക്കും കുത്തി വീണതിനാല്‍ മുന്‍പല്ലിലൊന്നിന്റെ പാതി നഷ്ടമായി.(ശ് ശ് ശ് ... ആരോടും പറയരുത്. പല്ലില്ലാത്തവനാരും പെണ്ണുകൊടുക്കില്ലത്രെ തള്ളേ പിള്ളേയുടെ നാട്ടില്‍.)വിശപ്പ് ഒരു രോഗമാണീ പോരാളിക്കെങ്കിലും അധികമൊന്നും സ്‌റ്റോര്‍ ചെയ്യാനുള്ള ഇടമാ ചെറിയ വയറിനില്ല. അടുത്ത വര്‍ഷം പെണ്ണു കെട്ടുമെന്ന് മൂന്നു വര്‍ഷമായി പറയുന്നതല്ലാതെ ഒരു ഗുണവും കാണുന്നില്ല.
ഷമീര്‍. മഴതൂറ്റൂന്ന(ക്ഷമിക്കണം അവനങ്ങനെയേ പറയൂ) നാട്ടില്‍ നിന്നാണ്‌ ഈ പോരാളിയുടെ വരവ്‌. കലപിലാന്നു സംസാരിക്കും. വളരെ പെട്ടെന്നു സെന്റിയാവും. തോറബോറ സിന്ദാാാാാാാാാാബാാാാാാാാാാാാദ്‌ എന്ന നീട്ടിപരത്തിയുള്ള തിരോന്തോരം മുദ്രാവാക്യം വിളി പോരാളികള്‍ക്ക്‌ പഠിപ്പിച്ചുകൊടുത്ത ക്രെഡിറ്റ്‌ ഈ തെക്കന്‍ പോരാളിക്കു സ്വന്തമാണ്‌. കഴുത്തിനു ചുറ്റും നാക്കും പാന്റ്‌സിനു ചുറ്റും വള്ളിയും ഈ പോരാളിയുടെ ഐഡന്റിറ്റിയാണ്‌. പ്രവാസി പോരാളികളുടെ കൂട്ടത്തില്‍ തന്നെയാണ്‌ ഈ ബാച്ച്‌ലറിന്റെയും സ്ഥാനം.
അറഫാത്ത്, ആനമെലിഞ്ഞാല്‍ തൊഴുത്തില്‍ കെട്ടാം എന്ന പഴമൊഴിയുടെ ജീവിക്കുന്ന സാക്ഷ്യമായിരുന്നു കഴിഞ്ഞ വര്‍ഷം വരെ. മൂക്കുമുട്ടെ തിന്നുമദിച്ചു നടക്കുന്ന സമയത്ത് അപ്രതീക്ഷിതമായി പാലക്കാട്ടേക്കു കിട്ടിയ ട്രാന്‍സ്ഫര്‍ ആയിരുന്നു അന്നീ കാട്ടുവാസിയെ പറ്റിച്ചത്. പാലക്കാട് പോയി ഒരുമാസത്തിനു ശേഷം യുദ്ധക്കളത്തിലെത്തിയ(ഓഫിസ്) ഈ മെലിഞ്ഞ പോരാളിയെ സ്വയം പരിചയപ്പെടുത്താതെ ആരും തിരിച്ചറിഞ്ഞില്ലെന്നു പറഞ്ഞാല്‍ അത് നിങ്ങള്‍ക്ക് ഊഹിക്കാവുന്നതാണ്. പോയതിന്റെ ഇരട്ടി തടി സമ്പാദിച്ചു കഴിഞ്ഞിരിക്കുന്നു ഇപ്പോള്‍. തൊഴുത്ത് പൊളിച്ചു പണിയാനാണ് വീട്ടുകാരുടെ തീരുമാനം. ചുരം കയറി മാനന്തവാടിയിലെത്തി ബിരിയാണി ശാപ്പിടാനുള്ള പോരാളികളുടെ പൂതി എന്നു തീരുമോ ആവോ..? ഈ ആകാരവടിവേ ഉള്ളൂ. ശുദ്ധനാണ്(അറിഞ്ഞിടത്തോളം).
ഹാഷിം. ആലുവ സ്വദേശി, ബാച്ച്‌ലര്‍, കുടക്കമ്പിയെ അനുസ്‌മരിക്കുന്ന ശരീരപ്രകൃതി.അരമുക്കാല്‍ വക്കീലാണ്‌(കോഴ്‌സ്‌ കഴിഞ്ഞു, ഒന്നുരണ്ടു പേപ്പറുകള്‍ കൂടി കിട്ടാനുണ്ട്‌).തോറബോറയുടെ നിയമോപദേഷ്ടാവ്‌. തല്ലൂകൂടാന്‍ പോവാണെന്നു പറയുമ്പോഴും ശരീരം ആടിയുലയും. നിന്നെക്കൊണ്ടിതനാവുമോ എന്നാവും നമുക്കുചോദിക്കാന്‍ തോന്നുക.
സൈനുല്‍ ആബിദ്. മലപ്പുറം സ്വദേശി, ഫുള്‍ടൈം ഇന്‍സൈഡ്, ചുള്ളന്‍, ബുള്‍ഗാന്‍(താടി അത്രയേയുള്ളു). പ്രേതബാധ പോലെ കൂടിയിരുന്ന എം.ബി.എ മോഹം ഒടുവില്‍ പൂര്‍ത്തീകരിച്ചിരിക്കുന്നു ഈ ചെറിയ പോരാളി. ആരെങ്കിലും സംസാരിച്ചു ബോറടിപ്പിക്കുമ്പോഴും കേട്ടിരിക്കും താല്‍പ്പര്യ(ഇല്ലെങ്കിലും)ത്തോടെ. ബാച്ച്‌ലര്‍.
സുധീര്‍ മാന്യപ്രേക്ഷകര്‍ക്ക്‌ തോറബോറയിലേക്കു സ്വാഗതം. കണ്ണാടിയിലെ ഗോപകുമാറിന്റെ സ്വരത്തില്‍ നിങ്ങളെ അഭിസംബോധന ചെയ്യുന്നത്‌ മറ്റാരുമല്ല തോറബോറയുടെ പ്രവാസിശബ്ദാനുകരണ പോരാളി . ഇതു കേള്‍ക്കുമ്പോള്‍ സുധീറിനെന്താ കൊമ്പുണ്ടോ എന്ന ചോദ്യമാവും നിങ്ങള്‍ക്കു തോന്നുക...എന്നാല്‍ അതല്ല അതിനുമപ്പുറവുമാണ്‌. പഞ്ചാര എന്ന സാക്ഷാല്‍ പഞ്ചസാരയുടെ പര്യായം മാത്രമാണീ പ്രവാസി. പത്തനംതിട്ട സ്വദേശി. ബാച്ച്‌ലര്‍
ഷിഹാബ്‌ പിലാത്തറ. കണ്ണൂര്‍ പിലാത്തറ സ്വദേശി, ശുദ്ധന്‍, ഉദാരമനസ്‌കന്‍(അതേക്കുറിച്ചറിയണമെങ്കില്‍ ഒരു സംഭവം പറയാം. ആളുടെ ജ്യേഷ്ടന്‍ ഗള്‍ഫില്‍ നിന്നെത്തിയപ്പോള്‍ സമ്മാനിച്ച തുണികളൊക്കെ വീട്ടില്‍ നിന്നു പൊതിഞ്ഞ്‌ തോറബോറയിലെത്തി. പെട്ടിപൊട്ടിക്കേണ്ട താമസം ഇരയുടെ മേല്‍ വേട്ടമൃഗം ചാടിവീഴുന്ന പോലെ ഷര്‍ട്ട്‌, സോപ്പ്‌, ജോഗിങ്‌ ഡ്രസ്സുകള്‍, വാച്ച്‌, തൊപ്പി.......എല്ലാം ആണ്‍പിള്ളേര്‍ അടിച്ചുമാറ്റി. ഇഷ്ടന്‌ ലഭിച്ചത്‌ ആര്‍ക്കും പാകമാവാത്ത ചിലതു മാത്രം). ആകക്കൂടി ചാര്‍ളിചാപ്ലിന്‍ പരിവേഷം, അഴിച്ചിട്ട ഫുള്‍സ്ലീവ്‌ ഷര്‍ട്ട്‌, നീളംകൂടിയ പാന്റുകള്‍...ഇടയ്‌ക്കിടയ്‌ക്ക്‌ ആരെയും വടിയാക്കുന്ന തമാശകള്‍, ബാച്ച്‌ലര്‍.
ആഷിഫ്‌. മലപ്പുറം താനൂര്‍ സ്വദേശി, ബാച്ച്‌ലര്‍.രസികന്‍. താനൂരിന്റെ വീരകഥ പറയാന്‍ ജീവിതത്തില്‍ ഏറിയപങ്കും ചെലവഴിക്കും. വാചാലന്‍ എന്തിനെക്കുറിച്ചും.സംസാരിക്കുമ്പോള്‍ കൈ കാല്‍ മുതലായവയുടെ അമിത ആംഗ്യങ്ങള്‍. മൊബൈല്‍ഫോണില്‍ സംസാരിച്ച കഥപറഞ്ഞാല്‍ കൈ ചെവിയിലായിരിക്കും(സാങ്കല്‍പ്പിക മൊബൈല്‍)സംസാരം മുറിഞ്ഞുപോയോലോ എന്നാശങ്ക തന്നെ കാരണം.
റഷീദ് ഖാസിമി. ഇടുക്കി നെടുങ്കണ്ടം സ്വദേശി, പലപ്പോഴും ഞങ്ങളുടെ ക്രൂരതമാശകള്‍ക്ക് ഇരയാവുന്ന ദുര്‍ബലഹൃദയന്‍. പലരോടും ഞങ്ങളുടെ തമാശകളെകുറിച്ച് ആവലാതി പറഞ്ഞുകളയും ഈ വിദ്വാന്‍.എന്നാല്‍ ഞങ്ങളുടെ സ്‌നേഹവായ്പ്പുകള്‍ ആസ്വദിക്കുകയും ചെയ്യുന്നു. പെണ്ണുകാണലില്‍ ഹാഫ് സെഞ്ച്വറിയടിക്കും എന്ന പ്രതീതിയുണര്‍ത്തിയെങ്കിലും ഒടുവില്‍ ബാച്ച്‌ലര്‍ പദവിയില്‍ നിന്നു മോചിതനായി.
മജീദ്‌. (മലപ്പുറം എടയൂര്‍റോഡ്‌ സ്വദേശി, മൊബൈല്‍ജോക്കി എന്ന വിളിപ്പേരിനുടമ, ബാച്ച്‌ലര്‍. (മണിക്കൂറുകള്‍ നീളുന്ന മൊബൈല്‍ഫോണ്‍ സംസാരത്തിലൂടെ വീണ വിളിപ്പേര്‌. ഇഷ്ടപ്പെട്ടില്ലെങ്കില്‍ കൂടി പുഞ്ചിരിക്കും അല്ലാതെ രക്ഷയില്ല.തോറബോറയില്‍ നിയമം ഒന്നേയുള്ളു. അതനുസരിക്കുക മാത്രമാണ്‌ നിര്‍വാഹം)
സലാം പല്ലാരിമംഗലം. (കോതമംഗലം പല്ലാരിമംഗലം സ്വദേശി)തോറബോറയില്‍ പോരാളികളുടെ ഉറക്കം കെടുത്തുന്ന വാചകവീരന്‍, ശബ്ദഗാംഭീര്യം കൊണ്ടും ശരീരം കൊണ്ടും ആജാനുബാഹു. ഭക്ഷണത്തിനോട്‌ അമിതതാല്‍പ്പര്യം. ട്രെയിന്‍ യാത്രയില്‍ പച്ചവെള്ളം കണ്ടാല്‍ക്കൂടി ആവശ്യമില്ലെങ്കിലും വാങ്ങാന്‍തോന്നുമെന്ന്‌ കുറ്റസമ്മതം, ബാച്ച്‌ലര്‍.
സക്കീര്‍. മലപ്പുറം എടയൂര്‍ സ്വദേശി, ബാച്ച്‌ലര്‍. ഇരട്ടകുട്ടികളിലൊന്ന്. ചെറുപ്പത്തില്‍ കുരുത്തകേടുകള്‍ കാട്ടി മത്തോനാണ്(മറ്റവന്‍) എന്നു പറഞ്ഞു രക്ഷപ്പെട്ടിരുന്നതിനാല്‍ മത്തോന്‍ എന്നാണറിയപ്പെടുന്നത്. സംഗതി എന്ന വാക്കിന്റെ പേറ്റന്റ് മത്തോനാണ്. ആരെ കണ്ടാലും സംഗതി എന്തായി എന്നു ചോദിക്കും.(കല്യാണത്തെക്കുറിച്ചാണു ചോദ്യം) പെണ്ണുകെട്ടണം എന്ന് അദമ്യമായ ആശയുണ്ട്. പക്ഷേ ആറടി മൂന്നിഞ്ച് നീളമുള്ള മത്തോന് ഉപ്പയും ഉമ്മയുമില്ലാത്ത ഒരു പെണ്‍കുട്ടിയെ കണ്ടുകിട്ടണ്ടേ..
നിഷാദ്‌. ഇടുക്കി കട്ടപ്പനസ്വദേശി. ബാച്ച്‌ലര്‍. പരിചയപ്പെട്ടപ്പോള്‍ കവിതയെഴുതും എന്നുപറഞ്ഞുപോയി. അതുകൊണ്ടുതന്നെ കളിയാക്കലുകള്‍ക്ക്‌ ഇരയാവുന്നു. തൊലിക്കട്ടിയില്‍ പിടിച്ചുനില്‍ക്കുന്നു. മറ്റുള്ളവരുടെ കുറ്റങ്ങള്‍ കണ്ടെത്തുന്നതും കളിയാക്കുന്നതും വീക്ക്‌നെസ്സാണ്‌.(അതു പരസ്യമായ രഹസ്യം).
Feedjit Live Blog Stats
ഇടുക്കി ജില്ലയിലെ കട്ടപ്പനയാണ് ജന്മദേശം. ഇടത്തരം കുടുംബത്തിലെ മൂന്നുമക്കളില്‍ ഇളയവന്‍. വര്‍ണാഭമായൊരു ബാല്യകാലം എന്നുമെന്റെ ഓര്‍മകളെ പിറകോട്ടുവലിച്ചു കൊണ്ടേയിരിക്കുന്നു. പാടവും തോടും പൂക്കളും തുമ്പിയും കളങ്കമില്ലാത്ത കൂട്ടുകാരുമാണ് എനിക്കവിടെ പങ്കുകാരായി ഉള്ളത്. ഇന്ന് ജീവിതം ഒഴുക്കിനനുസരിച്ച് നീങ്ങുകയാണ്. മൊബൈലും ടിവിയും ഇന്റര്‍നെറ്റും കവരുന്ന ജീവിതത്തിനിടക്കും പോയ കാലത്തിലേക്ക് മടങ്ങിപ്പോവാനാണ് എനിക്കേറെയിഷ്ടം.
View my complete profile
Watermark theme. Powered by Blogger.